## La Generalitat celebra la primera Mostra de la Marca Parcs Naturals a Alacant i incorpora 12 noves empreses a la iniciativa

*** Un total de 25 empreses es reunixen en la plaça del Port d’Alacant per a donar a conéixer els productes produïts en els espais protegits
* El secretari autonòmic de Medi Ambient i Territori destaca que la marca “reconeix la sostenibilitat, l’arrelament territorial i la revitalització del medi rural”**

El secretari autonòmic de Medi Ambient, Raúl Mérida, ha assistit a la inauguració de la primera Mostra de la Marca Parcs Naturals a Alacant per a donar a conéixer als veïns els productes produïts en els diferents espais produïts de la Comunitat Valenciana i ha anunciat que la Generalitat amplia la xarxa d’empreses que formen part de la iniciativa amb l’entrada de 12 noves firmes que destaquen pel seu important valor i compromís amb el medi natural.

Tal com ha destacat el secretari autonòmic de Medi Ambient i Territori, Raúl Mérida, amb l’entrega de plaques “es reconeix la seua contribució a l’economia, al medi ambient i a la lluita contra el despoblament”. I, ha afegit que, estes empreses són l’exemple de “sostenibilitat, arrelament territorial i la revitalització del medi rural”.

Segons ha explicat el secretari autonòmic, este guardó “està destinat a les empreses que produïxen, elaboren o desenrotllen la seua activitat en les poblacions dels parcs naturals de la Comunitat Valenciana”. L’objectiu, ha afegit, “és promoure la innovació, el respecte per la naturalesa i actuar com un motor per a l’economia local”.

Este acte forma part de la primera edició de la Mostra de productes i servicis de la Marca Parcs Naturals, que se celebra durant tota la jornada de dissabte a Alacant. Esta és la primera edició a la ciutat després de l’èxit de la iniciativa a València. D’esta manera, un total de 25 empreses certificades amb el segell oficial de qualitat i sostenibilitat mostren durant tota la jornada la seua oferta de productes.

“Este és un esdeveniment que reafirma la voluntat del Consell per obrir els parcs naturals de la Comunitat Valenciana i pel foment d’una relació sana entre els ciutadans i el seu entorn natural més pròxim”, ha puntualitzat, Mérida. En definitiva, es tracta d’acostar a la ciutadania urbana la riquesa natural, gastronòmica i turística que sorgix en les xicotetes poblacions situades en els entorns dels parcs naturals de la Comunitat Valenciana.

**Degustacions i productes**

Els visitants que assistisquen en esta jornada a la Mostra de la Marca Parcs Naturals a Alacant poden degustar i adquirir productes artesanals com mel, vins, olis, formatges i embotits, elaborats amb tècniques tradicionals que respecten i protegixen el nostre entorn. A més, s’oferirà informació sobre activitats de turisme de naturalesa, allotjaments rurals, educació ambiental i la interpretació del patrimoni natural i cultural de la regió.

La marca, creada en 2011 i gestionada per Vaersa, reconeix les empreses que desenrotllen la seua activitat en l’àrea d’influència dels parcs naturals, utilitzant matèries primeres locals i fomentant una economia circular respectuosa amb el medi ambient. Actualment, 137 empreses en tota la Comunitat Valenciana tenen este distintiu: 47 a Castelló, 57 a València i 33 a Alacant. La mostra també busca sensibilitzar sobre la importància del consum responsable i de proximitat, remarcant l’esforç diari de les comunitats rurals que aposten per una activitat econòmica alineada amb la conservació de la biodiversitat, la recuperació de tradicions i la lluita contra el despoblament.

Les empreses que s’han incorporat a la Marca Parcs Naturals de la Comunitat Valenciana són: Boramar Catamaranes (Parc Natural El Montgó), Nordic Walking Costa Blanca (Parc Natural El Fondó, Serra Mariola, Font Roja, Salines de Santa Pola i Llacunes de la Mata i Torrevieja), NCA Salinas de Torrevieja SA (Parc Natural Llacunes de la Mata -Torrevieja), Confraria Pescadors d’Altea, Diving Stones i Revolution Dive (Parc Natural Serra Gelada), Paella Travel (Parc Natural Salines de Santa Pola), Alojamiento La Señora a Veo (Parc Natural Serra d’Espadà), Sembrem Arrels (Parc Natural El Montgó), Aove Mama Oil (Parc Natural Serra Mariola i Hotel Masia La Mota i Aove Masia La Mota (Parc Natural Font Roja).

Fecha: 07/06/2025